La Llei orgànica 8/1985, de 3 de juliol, reguladora del dret a l'educació, en el seu article 14, estableix que tots els centres docents hauran de complir uns requisits mínims per poder impartir els ensenyaments amb garantia de qualitat.
Un cop promulgada la Llei orgànica 1/1990, de 3 d'octubre, d'ordenació general del sistema educatiu, que estableix els nous nivells i els cicles d'ensenyament, es va dictar el Reial decret 1004/1991, de 14 de juny, pel qual s'estableixen els requisits mínims dels centres que imparteixen ensenyaments de règim general no universitaris.
El títol II estableix, concretament, els que són exigits als centres d'educació infantil.
El Decret 55/1994, de 8 de març, regula el règim d'autorització de centres privats.
Això no obstant, la disposició addicional 4 del Reial decret 1004/1991, de 14 de juny, exceptua, per als centres d'educació infantil i d'educació primària que atenguin poblacions d'especials característiques sociodemogràfiques o escolars, de les obligacions que fan referència al nombre d'unitats i, pel que fa a la resta de requisits, estableix que les administracions educatives competents hauran d'adequar-los a les especials característiques i dimensions dels centres.
Aquesta disposició addicional 4 abasta, si més no, dues situacions concretes: la de determinades zones rurals, on la demanda escolar és irregular o insuficient per mantenir en funcionament nivells o cicles complets; i la de determinades zones urbanes ja consolidades des dels punts de vista urbanístic i de població, on, en centres educatius autoritzats abans de la promulgació de la Llei orgànica 1/1990, de 3 d'octubre, d'ordenació general del sistema educatiu, no és possible atendre tots els requisits quant a instal·lacions o completar un determinat cicle.
Mitjançant aquest Decret es regulen les esmentades situacions en relació amb els centres d'educació infantil que imparteixen un o tots dos cicles previstos en els seus ensenyaments.
Fent ús de les atribucions que preveu la disposició addicional 4 del Reial decret 1004/1991, de 14 de juliol, que estableix els requisits mínims dels centres que imparteixin ensenyaments de règim general no universitaris;
En virtut d'això, amb l'informe del Consell Escolar de Catalunya, d'acord amb les entitats municipalistes, d'acord amb el dictamen de la Comissió Jurídica Assessora, a proposta de la consellera d'Ensenyament i amb la deliberació prèvia del Govern,
En les zones urbanes consolidades que es determinen en l'article 2 es podran autoritzar, i en els municipis o nuclis aïllats que es determinen en l'article 3 es podran crear o autoritzar, centres d'educació infantil amb el nombre mínim d'unitats i amb els requisits mínims, quant a instal·lació, que estableix aquest Decret.
En les zones urbanes consolidades per l'edificació o en el nucli antic de la localitat, on sigui reconeguda l'especial dificultat per ampliar o remodelar les instal·lacions escolars, es podran autoritzar centres d'educació infantil incomplets o amb unitats que agrupin els infants que corresponguin a diversos cursos del mateix cicle.
En qualsevol cas, el centre tindrà un nombre mínim de dues unitats per cicle i atendrà els infants de totes les edats corresponents a cada un dels cicles que imparteixi; si el cicle és incomplet, no es podrà duplicar cap unitat amb infants de la mateixa edat exclusivament.
Podran acollir-se al que disposa aquest article, exclusivament, els centres educatius que atenen infants menors de sis anys i que gaudeixen d'autorització per al seu funcionament d'acord amb la legislació anterior a la Llei orgànica 1/1990, de 3 d'octubre, d'ordenació general del sistema educatiu.
En els municipis o nuclis aïllats la població dels quals no superi els 2.500 habitants, que no disposin de cap centre públic o privat subvencionat que imparteixi els mateixos ensenyaments i tingui places vacants, es podran crear o autoritzar centres d'educació infantil amb unitats que agrupin els infants d'un mateix cicle o dels dos cicles.
En qualsevol cas, el centre haurà d'atendre els infants de totes les edats corresponents a cadascun dels cursos dels cicles que imparteixi, amb un nombre mínim d'unitats que es correspongui amb les necessitats de la població escolar.
4.1 En les unitats dels centres als quals fa referència l'article 2 es podran agrupar els infants de cursos diferents d'un mateix cicle, i en les unitats dels centres a què fa referència l'article 3, d'un mateix cicle o de diferents cicles, amb una relació màxima educador-infant que serà la següent en cada cas, i que constituirà alhora el nombre màxim d'infants per unitat:
En les unitats que agrupin infants del primer cicle d'educació infantil: 1/15.
En les unitats que agrupin infants d'ambdós cicles de l'educació infantil: 1/20.
En les unitats que agrupin infants del segon cicle de l'educació infantil: 1/25.
Quan no s'agrupin infants de cursos o cicles diferents, la relació màxima per unitat serà en tots els casos la que preveu l'article 13 del Reial decret 1004/1991, de 14 de juny.
4.2 El nombre de mestres del centre, així com la seva titulació acadèmica, seran els que preveuen els articles 14, 15, 16, 17 i 18 del Reial decret 1004/1991.
El nombre d'educadores o educadors i de mestres serà en total, com a mínim, el mateix que el d'unitats en funcionament més un.
Això no obstant, en els centres als quals fa referència l'article 3, el nombre d'educadores o educadors i de mestres solament haurà d'igualar el d'unitats en funcionament.
4.3 Quan una unitat agrupi alumnes d'ambdós cicles la mestra o el mestre d'aquesta unitat haurà de reunir els requisits de titulació que preveu l'article 16 del Reial decret 1004/1991, de 14 de juny, ja esmentat.
Els centres referits en aquest Decret hauran de comptar, com a mínim, amb les següents instal·lacions i condicions materials:
a) Ubicació en locals d'ús exclusiu, amb accés propi i independent des d'un espai públic o comunitari.
b) Una aula de superfície no inferior a 20 metres quadrats per cada unitat, amb una superfície mínima d'un metre i mig quadrat per infant.
c) Una sala o espai per a usos diversos, de 30 metres quadrats a partir de tres unitats.
d) Els lavabos i serveis higienicosanitaris seran adients a la capacitat del centre, i diferenciats per als infants i el personal.
e) Una sala per a usos d'administració i de coordinació docent d'una superfície adequada a la capacitat autoritzada del centre.
f) Un espai diferenciat i suficient per a biberons i sala de canvi de bolquers.
g) Si s'escau, un espai independent dedicat al descans dels nadons.
h) Un recinte d'esbarjo a l'aire lliure, de dimensions adequades al nombre d'infants autoritzat.
Aquest espai podrà trobar-se fora del recinte escolar sempre que es garanteixi la seguretat dels infants en els desplaçaments i no sigui necessària la utilització de transport per accedir-hi des del centre.
El Departament d'Ensenyament podrà autoritzar modificacions adaptant el que preveu aquest Decret, pel que fa a la relació màxima educador-infant, d'acord amb les peculiaritats de la població escolar atesa pel centre.
—1 Es faculta la consellera d'Ensenyament perquè adopti les mesures necessàries per a l'execució d'aquest Decret.